נספח – פרשת נאפסו

להלן כתבה מהעיתון על פרשת נאפסו. הכתבה נערכה והושמטו ממנה פרטים הנוגעים לפרשת קו 300, שהשפיעו מאוד על ערעורו של נאפסו, אך הם עשויים לבלבל את התלמידים. למידע נוסף, ניתן לערוך חיפוש כתבות באינטרנט.

**היום בהיסטוריה: סגן עיזאת נאפסו יוצא לחופשי**

**השב"כ עינה את הקצין הצ'רקסי, הוציא ממנו הודאה כוזבת ושלח אותו ל-18 שנות מאסר על ריגול ובגידה. לאחר יותר משבע שנים זוכה הקצין ושוחרר**

**מאת:** **הארון תחאוכו**17:35 24/05/2005

 
 יוסי גינוסר – הודאות תוך שימוש בעינויים עיזאת נאפסו ביום חתונתו. 1989

לפני כ-18 שנה, שוחרר מהכלא הצבאי הקצין הצ'רקסי עיזאת נאפסו, שהואשם בעבירות ריגול. השב"כ קיבל מידע כוזב, על פיו נאפסו, קצין מודיעין בלבנון, שיתף פעולה עם שירות מודיעין זר, ועינה אותו עד שחילץ ממנו הודאה. לאחר שבע וחצי שנות מאסר, בתאריך 24 במאי 1987, זוכה נאפסו מכל אשמה, הורשע בחריגה מסמכות, ושוחרר מהכלא.

**המעצר**

עיזאת נאפסו, תושב כפר קמא, יישוב צ'רקסי בגליל התחתון, עשה את שירותו הצבאי בסוף שנות השבעים, ביחידה לקישור בדרום לבנון (אד"ל) - יחידה שאת מרבית פעולותיה עטף מעטה כבד של סודיות. במסגרת תפקידו ניהל מגעים עם תושבים לבנונים. בשנת 1979 פרש מצה"ל והתחתן.
ב-4 בינואר 1980, הגיע לביתו של נאפסו חברו מהיחידה וסיפר לו כי ביחידה זקוקים לשירותיו, בעקבות פעולה צבאית בגבול לבנון. "עליך להתלוות איתי, אין מי שמתאים לנו יותר ממך", אמר לו החבר. השניים יצאו לכיוון טבריה, שם עצרו להפסקה קצרה באחד הקיוסקים. בסמוך למקום עצירתם הופיעו אנשי שב"כ שציוו עליו להתלוות אליהם לחיפה לבירור בשב"כ. ללא חשדות מיותרים והיסוסים נסע איתם נאפסו לחיפה. שני אנשים הובילו אותו לבית מלון חמישה כוכבים בעיר, ונאפסו שיער כי מדובר אולי בגיוס לשורות השב"כ. אך כשהגיעו לחדר הובהר לו כי הוא חשוד בריגול ובסיוע לאויב במסגרת תפקידים שביצע במהלך שירותו הצבאי.
בימים הראשונים של החקירה לא ידעו בני משפחת נאפסו לאן נעלם יקירם. אפילו מפקדים בכירים במערכת הביטחון שהכירו את נאפסו לא יכלו לעזור: אביגדור (יאנוש) בן-גל, שהיה אלוף פיקוד-הצפון, ובנימין (פואד) בן אליעזר, שהיה בעבר המפקד של עיזאת ושל אחיו התקשו לברר.
כשנודע דבר החקירה לבני המשפחה הם לא מיהרו לשכור עורך דין מכיוון שקיבלו הבטחות מצד החוקרים ומצד הפיקוד הבכיר של מערכת הביטחון כי יקירם ישתחרר בקרוב. ביום ה-14 של החקירה נשבר נאפסו ומסר לחוקרים הודאה מלאה. למרות ההודאה, סברו מספר אנשים בשב"כ שהיו מעורבים בחקירה כי נאפסו לא אשם והוא הורשע בטעות. ראש צוות החקירה, יוסי גינוסר, היה בטוח כי נאפסו אשם והוציא ממנו הודאות נוספות, תוך כדי שימוש בעינויים.

**18 שנות מאסר בכלא**

כעבור שנה, אותה בילה במעצר, הואשם נאפסו בבית דין צבאי בעבירות של בגידה, ריגול חמור וסיוע לאויב. בכתב האישום נטען כי ניהל מגעים עם תושב לבנון, ואיש ארגון פתח. עורך דינו של נאפסו היה אז צבי הדר, לשעבר הפרקליט הצבאי הראשי ומפקדם של שניים מהשופטים שגזרו את עונשו של נאפסו.
האיש שעל פי הממצאים הלשין על נאפסו היה שטינקר של צה"ל שנודע בשם אבו קאסם, תושב הכפר שובה בדרום לבנון, ושעל סמך הלשנתו הובא נאפסו לדין, לא הוזמן כלל להעיד. אחד האנשים הבודדים שהוזמן להעיד הוא ראש אגף החקירות בשב"כ דאז הזכה לכינוי "פשוש". האיש זומן להעיד כדי להזים את טענות נאפסו.
על פי ההודאות שהוצאו מנאפסו בעינויים, קבע השב"כ כי במסגרת קשריו ופעילותו בלבנון במסגרת תפקידו בצה"ל, העביר נאפסו מידע על הצבא וסייע להעברת אמצעי לחימה דרך הגבול עם לבנון. בחקירתו הודה נאפסו בהאשמות שיוחסו לו. השופטים נימקו את החלטתם בפסק דין ארוך ומנומק של 300 עמודים ושלחו אותו ל-18 שנות מאסר. כל אותו זמן אסרה הצנזורה על פרסום פרטי הפרשה. ערעור שהגיש נאפסו בבית דין צבאי לאחר הרשעתו נדחה.

**הזיכוי והשחרור**

הדיון בבית המשפט העליון בעניינו של נאפסו החל ב- 24 במאי 1987. במהלך הדיון הודיעה המדינה, כי בדיקה נוספת העלתה ממצאים התומכים במרבית טענותיו של נאפסו. בעקבות עמדה זו גיבשו הצדדים עסקת טיעון. העסקה התקבלה על ידי בית המשפט. פסק הדין המקורי בוטל, ונאפסו הודה בעבירת "חריגה מסמכות עד סיכון ביטחון המדינה". עבור עבירה זו נידון ל 24 חודשי מאסר, אותם ריצה למעשה טרום הערעור, ולכן שוחרר מייד.
בפסק הדין מתח בית המשפט ביקורת חריפה על חוקרי השב"כ. בין השאר נקבע כי חוקרי השב"כ אכן נקטו באמצעים בלתי סבירים בחקירה, וכי גינוסר וחוקרי שב"כ אחרים העידו בבית הדין הצבאי עדות שקר.
לאחר גזר הדין הורה היועץ המשפטי, יוסף חריש, לחקור את אנשי השב"כ שהיו מעורבים בפרשה. על מנת לחלץ את אנשי השב"כ מן החקירה החליטה הממשלה על הקמת וועדת לנדוי. וועדה זאת מונתה, כדי לחקור את שיטות החקירה של השב"כ בנושא פעילות חבלנית עוינת. הוועדה חקרה והביאה לידיעת הציבור מידע על השימוש בעינויים בחקירות השב"כ, ועל השימוש בעדויות שקר של חוקרי השב"כ בבית המשפט. הועדה קבעה: "צמרת השירות נכשלה בכך שלא הבינה ששום עשייה ביטחונית, חשובה וחיונית ככל שתהיה, איננה יכולה להעמיד את עושיה מעל לחוק".

**פיצויים כדמי שתיקה**

בפברואר 1988 עתר נאפסו לבג"צ במטרה לאלץ את המשטרה להמשיך בחקירת אנשי השב"כ. העתירה נדחתה. בינואר 1989 הגיש נאפסו תביעת פיצויים נגד המדינה, ובמהלך הדיונים הושג הסכם בין הצדדים. בהסכם התחייב נאפסו שלא לפרסם דבר מפרטי הפרשה, ואילו המדינה מסרה לידיו פיצויים המוערכים בסך של כמיליון שקלים, דמי שתיקה.